Služba má ísť za človekom, nie človek za lôžkom. Cirkvi a charity upozorňujú na neuváženú reformu
Bratislava 17. septembra 2026 Konferencia biskupov Slovenska, Slovenská katolícka charita, Evanjelická cirkev augsburského vyznania na Slovensku a Evanjelická diakonia ECAV na Slovensku odovzdali všetkým poslancom Národnej rady SR spoločné vyjadrenie k smerovaniu reformy sociálnych služieb. Upozorňujú v ňom na potrebu vnímať pripravované zmeny vo vzájomných súvislostiach. Nejde pritom iba o spôsob financovania jednotlivých služieb, ale aj o to, akým spôsobom bude Slovensko v budúcnosti zabezpečovať starostlivosť o seniorov, ľudí so zdravotným postihnutím a ďalších ľudí odkázaných na pomoc.
Za dôležité považujú najmä zachovanie a rozvoj ambulantných a terénnych služieb. Tie umožňujú odkázanému človeku zostať čo najdlhšie vo svojom prirodzenom prostredí a zároveň pomáhajú rodinám zvládať starostlivosť o blízkych.
„Ak má rodina svojmu blízkemu pomáhať dlhodobo, potrebuje mať k dispozícii aj profesionálne služby, na ktoré sa môže spoľahnúť v čase, keď starostlivosť sama nedokáže zabezpečiť v plnom rozsahu. Dostupná terénna a ambulantná služba môže v mnohých prípadoch oddialiť alebo úplne zabrániť potrebe pobytovej starostlivosti,“ uvádza riaditeľ Slovenskej katolíckej charity Filip Macák.
Organizácie zároveň upozorňujú na potrebu citlivo posudzovať plánované zvyšovanie kapacít pobytových sociálnych služieb. Slovensko bude nepochybne musieť reagovať na rastúci počet ľudí odkázaných na pomoc, samotné zvyšovanie počtu lôžok v jednom zariadení však podľa nich nemôže byť jediným riešením.
Nerozhodujú len miesta, ale aj kvalita prostredia
Pri pobytovej starostlivosti totiž nerozhoduje len počet vytvorených miest, ale najmä kvalita prostredia a miera individuálnej podpory, ktorú človek dostane.
„Pobytová služba je pre mnohých ľudí nevyhnutná a jej rozvoj odmietame spochybňovať. Zároveň však musíme premýšľať o tom, aký typ zariadení a starostlivosti chceme na Slovensku rozvíjať. Pri väčšej koncentrácii ľudí môže byť náročnejšie zachovať individuálny prístup, rodinné prostredie a úzke väzby s komunitou,“ hovorí Zuzana Kumanová zo Slovenskej katolíckej charity.
Organizácie upozorňujú aj na zmeny, ktoré vytvárajú priestor pre rôzne formy poskytovania sociálnych služieb vrátane komerčných a korporátnych modelov.
Ekonomická efektívnosť je podľa organizácií legitímnou súčasťou fungovania systému. Nemôže však byť nadradená kvalite služby, dôstojnosti človeka a jeho individuálnym potrebám.
Rizikom je súbeh zmien
Podľa signatárov spoločného vyjadrenia je predovšetkým potrebné venovať pozornosť jednotlivým zmenám ako celku. Samostatne môžu byť niektoré opatrenia odôvodniteľné, v ich súbehu však môžu vytvoriť prostredie, v ktorom bude ekonomicky jednoduchšie rozvíjať väčšie pobytové zariadenia, zatiaľ čo dostupnosť ambulantných a terénnych služieb zostane neistá.
Takýto vývoj by mohol postupne posilňovať ekonomické a komerčné princípy v oblasti, ktorej hlavnou úlohou má zostať zabezpečenie kvalitnej starostlivosti o človeka. Nejde pritom o odmietanie súkromných či neverejných poskytovateľov. Ide o nastavenie systému tak, aby ekonomická efektívnosť nebola pri rozhodovaní nadradená dostupnosti služby, kvalite starostlivosti a individuálnym potrebám človeka.
„Sociálne služby sa týkajú ľudí, ktorí sú často vo veľmi zraniteľnej situácii. Preto považujeme za dôležité, aby sa pri nastavovaní systému hľadala rovnováha medzi jeho ekonomickou udržateľnosťou a tým, čo je v konečnom dôsledku jeho najdôležitejším cieľom – kvalitnou a dôstojnou starostlivosťou o človeka,“ dodáva Filip Macák.
Signatári preto vyzývajú poslancov Národnej rady SR, aby pri ďalšom legislatívnom procese posudzovali jednotlivé zmeny nielen samostatne, ale aj vo vzájomných súvislostiach. Rozhoduje sa totiž o podobe systému, ktorý bude ovplyvňovať dostupnosť a charakter sociálnych služieb počas nasledujúcich desaťročí.
Služba má ísť za človekom. Nie človek za lôžkom
Cieľom reformy by podľa signatárov malo byť vytváranie takého systému, v ktorom môže človek zostať čo najdlhšie doma a vo svojej komunite, pričom v prípade potreby má mať dostupnú kvalitnú terénnu, ambulantnú aj pobytovú službu.
Spoločné vyjadrenie podpísali Konferencia biskupov Slovenska, Slovenská katolícka charita, Evanjelická cirkev a. v. na Slovensku a Evanjelická diakonia ECAV na Slovensku.
